ยุโรปใกล้ตั้ง‘สหภาพการคลัง’
แมร์เกิล-ซาร์โกซีดันแก้สนธิสัญญา-แทรกแซงการคลัง27ชาติยุโรป
3 ธ.ค. 2554

แมร์เกิล-ซาร์โกซีดันแก้สนธิสัญญา-แทรกแซงการคลัง27ชาติยุโรป
ผู้นำเยอรมนีประกาศยุโรปใกล้เข้าสู่การรวมกลุ่มการคลัง เปิดทางจัดการงบประมาณเข้มงวด ทางออกเดียววิกฤตหนี้ยุโรป
เอเอฟพีและเอพี รายงานว่า นายกรัฐมนตรี อังเกลา แมร์เกิล ของเยอรมนี ได้แถลงต่อรัฐสภาเยอรมนีเมื่อวันที่ 2 ธ.ค. ว่าบรรดาชาติยุโรปใกล้จะได้เข้าสู่การรวมกลุ่มทางคลังแล้ว ซึ่งจะมีนโยบายควบคุมดูแลด้านงบประมาณแผ่นดินอย่างเข้มงวด เพื่อต่อสู้กับวิกฤตการณ์หนี้สาธารณะยุโรป ซึ่งแมร์เกิลระบุว่าเป็นวิกฤตที่ไม่มีทางแก้ไขได้ง่ายๆ ภายในครั้งเดียว และต้องใช้เวลานานหลายปี 
“เราไม่ได้เพียงแค่หารือถึงการรวมกลุ่มทางการคลังเท่านั้น แต่เรากำลังจะจัดตั้งขึ้นมา” แมร์เกิล กล่าวปราศรัยต่อรัฐสภา และย้ำว่าการรวมกลุ่มทางการคลังนี้จะมีกฎระเบียบอย่างเข้มงวด โดยเฉพาะกลุ่มประเทศยูโรโซน 
ผู้นำเยอรมนี กล่าวว่า กำลังพยายามวางเป้าหมายหลักของเยอรมนีให้ได้ก่อนการประชุมสุดยอดผู้นำยุโรปในวันที่ 9 ธ.ค.นี้ และในวันจันทร์ที่ 5 ธ.ค. ก็จะไปร่วมหารือกับประธานาธิบดี นิโกลาส์ ซาร์โกซี ของฝรั่งเศส เพื่อกำหนดแนวทางเบื้องต้นร่วมกันก่อนการประชุมใหญ่
“ทุกคนได้พูดไว้เมื่อไม่กี่เดือนก่อนหน้านี้ว่า ต้องเป็นเรื่องบ้าไปแล้วแน่ๆ ที่เราจะเอาจริงเรื่องการรวมกลุ่มทางการคลัง เพื่อให้สามารถแทรกแซงเรื่องงบประมาณของชาติสมาชิกได้ แต่ในวันนี้ประเด็นดังกล่าวกำลังอยู่ในวาระการหารือจริงๆ เราใกล้จะเข้าสู่การจัดตั้งสหภาพการคลัง ซึ่งแม้จะยังมีอุปสรรคที่ต้องก้าวข้ามอยู่ แต่ทุกฝ่ายก็ยอมรับถึงความจำเป็นที่ต้องมีแล้ว” แมร์เกิล กล่าว 
ด้านประธานาธิบดีซาร์โกซีก็ได้กล่าวปราศรัยครั้งใหญ่ต่อกลุ่มผู้สนับสนุนราว 5,000 คน ในกรุงปารีสวันเดียวกัน โดยเตือนว่า กลุ่มประเทศพัฒนาแล้วกำลังจะก้าวเข้าสู่วัฏจักรทางเศรษฐกิจใหม่ที่ปกคลุมด้วยมาตรการรัดเข็มขัด และความยากลำบากต่อการจ้างงานและภาคธุรกิจ ซึ่งสำหรับยุโรปนั้นจำเป็นต้องมีการหาฉันทามติใหม่ทางการเมืองและการคลัง เพื่อฟื้นความเชื่อมั่นของตลาดทุนอีกครั้ง